IэмалыщIэхэр къегъэсэбэп
Налшык къалэ сымаджэщ №2-м и УЗИ къудамэм и унафэщI, категорие нэхъыщхьэ зиIэ хирург Iэзэ Низам Эдуард ящыщщ республикэм узыншагъэр хъумэн и IэнатIэм и зыужьыныгъэм жыджэру зи гуащIэ хэзылъхьэхэм.
Илъэс 25-рэ хъуауэ зи къалэнхэр жэуаплыныгъэ пылъу зыгъэзащIэ дохутырым и пщIэр щылъагэщ и лэжьэгъухэми зэIэзэ сымаджэхэми я деж. Эдуард сытым дежи хущIокъу и зэфIэкIым, и щIэныгъэм зэрыхигъэхъуэным, абы къыхэкIыуи медицинэм щIэуэ къыхыхьэ Iэмалхэм зырызыщигъэгъуэзэным иужь итщ. Апхуэдэу УЗИ Iэмэпсымэр зэрагъэлажьэм хуеджэжа хирург щIалэм а унэтIыныгъэмкIи и Iэзагъэм хигъахъуэурэ макIуэ. А IэмэпсымэмкIэ цIыхухэм зэреIэзэ IэмалыщIэхэр Низамым и лэжьыгъэм къыщегъэсэбэп.
